**“ໂທລະເລກອວຍພອນ ວັນເກີດ ປະທານ ໂຮ່ຈິມິນ ຄົບຮອບ 135 ປີ”**

ເນື່ອງ​ໃນ​ໂອ​ກາດວັນເກີດ ປະທານ ໂຮ່ຈີມິນ ​ຄົບ​ຮອບ 135 ປີ (19/5/1890-19/5/2025), ​ຄະ​ນະ​ບໍ​ລິ​ຫານ​ງານ​ສູນ​ກາງ​ພັກ​ປະ​ຊາ​ຊົນປະ​ຕິ​ວັດ​ລາວ ໄດ້ສົ່ງໂທລະເລກອວຍພອນ ເຖິງ ຄະນະບໍລິຫານງານສູນກາງພັກກອມມູນິດຫວຽດນາມ, ໂດຍເນື້ອໃນ ໂທລະເລກອວຍພອນ ມີດັ່ງນີ້:

ການລະນຶກວັນເກີດ ປະທານ ໂຮ່ຈີມິນ ຄົບຮອບ 135 ປີ ແມ່ນມີຂຶ້ນໃນທ່າມກາງບັນຍາກາດທີ່ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ພວກເຮົາ ພວມສະເຫຼີມສະຫຼອງວັນສໍາຄັນຕ່າງໆ ແລະ ຍາດໄດ້ຜົນສໍາເລັດອັນໃຫຍ່ຫຼວງ, ຮອບດ້ານ ໃນການດໍາເນີນພາລະກິດປ່ຽນແປງໃໝ່ ຕະຫຼອດໄລຍະເກືອບ 40 ປີຜ່ານມາ, ທັງເປັນໄລຍະທ້າຍສະໄໝ ຂອງການຈັດຕັ້ງປະຕິບັດ ມະຕິກອງປະຊຸມໃຫຍ່ ສະໄໝທີ XI ຂອງພັກປະຊາຊົນປະຕິວັດລາວ ແລະ ມະຕິກອງປະຊຸມໃຫຍ່ ສະໄໝທີ XIII ຂອງພັກກອມມູນິດຫວຽດນາມ ເພື່ອກ້າວໄປສູ່ການດໍາເນີນ ກອງປະຊຸມໃຫຍ່ ຂອງແຕ່ລະພັກ ໃນປີ 2026.

 ເມື່ອຫວນຄືນຊີວິດ ແລະ ພາລະກໍາອັນຍິ່ງໃຫຍ່ຂອງ ປະທານ ໂຮ່ຈິມິນ, ໂດຍສະເພາະ ໃນສະພາບທີ່ປະເທດຊາດ ຕົກຢູ່ໃນແອກຄອບຄອງ ຂອງພວກລ່າເມືອງຂຶ້ນ, ປະທານ ໂຮ່ຈີມິນ ໄດ້ອອກຈາກບ້ານເກີດເມືອງນອນ ເພື່ອໄປຊອກຫາເສັ້ນທາງກູ້ຊາດ ໂດຍຊອກເຫັນ ລັດທິມາກ-ເລນິນ ແລະ ນໍາມາໝູນໃຊ້ຢູ່ ອິນດູຈີນ ຢ່າງປະດິດສ້າງ ດ້ວຍການສ້າງຕັ້ງ ພັກກອມມູນິດອິນດູຈີນ, ທີ່ເປັນພັກປະຕິວັດຂອງຊົນຊັ້ນກໍາມະກອນ ແລະ ຊາວຜູ້ອອກແຮງງານ, ເຊິ່ງເປັນຕົ້ນກໍາເນີດຂອງ ພັກກອມມູນິດຫວຽດນາມ ແລະ ພັກປະຊາຊົນ ປະຕິວັດລາວ, ອັນໄດ້ສະທ້ອນໃຫ້ເຫັນວ່າ ຊີວິດ ແລະ ການເຄື່ອນໄຫວຂອງ ປະທານ ໂຮ່ຈີມິນ ແມ່ນຕິດພັນກັບພາລະກິດ ແຫ່ງການຕໍ່ສູ້ປະຕິວັດຂອງປະຊາຊົນຫວຽດນາມ ກໍຄື ປະຊາຊົນສາມຊາດອິນດູຈີນ, ຕິດພັນກັບ ຂະບວນການກອມມູນິດສາກົນ, ຂະບວນການຕໍ່ສູ້ເພື່ອເອກະລາດ, ອິດສະຫຼະພາບຂອງປະຊາຊາດທີ່ຖືກກົດຂີ່ຂູດຮີດໃນໂລກ, ເພິ່ນເປັນຜູ້ຊີ້ນໍາ-ນໍາພາໂດຍກົງ ການຕໍ່ສູ້ປົດປ່ອຍຊາດ ເພື່ອເອກະລາດແຫ່ງຊາດຂອງປະຊາຊົນສາມຊາດອິນດູຈີນ ຈົນໄດ້ຮັບໄຊຊະນະອັນສະຫງ່າງາມ, ສ້າງລັດສັງຄົມນິຍົມຢູ່ອາຊີ, ທັບມ້າງແອກປົກຄອງ ຂອງພວກລ່າເມືອງຂຶ້ນແບບເກົ່າ ແລະ ສືບຕໍ່ຊີ້ນໍາ-ນໍາພາການຕໍ່ສູ້ກັບລ່າເມືອງຂຶ້ນແບບໃໝ່ໃນໄລຍະຕໍ່ມາ, ໂດຍປະຕິບັດຄວາມມຸ່ງມາດປາຖະໜາ ແລະ ຄໍາສັ່ງສອນຂອງ ປະທານ ໂຮ່ຈິມິນ ທີ່ວ່າ “ບໍ່ມີສິ່ງໃດປະເສີດກວ່າ ເອກະລາດ ແລະ ເສລີພາບ”, ປະຊາຊົນຫວຽດນາມ ໄດ້ດໍາເນີນການຕໍ່ສູ້ຍາດເອົາເອກະລາດໄດ້ຢ່າງສົມບູນ ໃນບັ້ນຮົບ ໂຮ່ຈິມິນ ທີ່ລືຊື່ ເມື່ອວັນທີ 30 ເມສາ 1975 ແລະ ສືບຕໍ່ສ້າງສາພັດທະນາປະເທດຊາດ ໃຫ້ຈະເລີນຮຸ່ງເຮືອງ ດັ່ງໃນປະຈຸບັນ.

ບັນດາໄຊຊະນະ ແລະ ຜົນສໍາເລັດອັນໃຫຍ່ຫຼວງ, ຮອບດ້ານຂອງການປະຕິວັດ ຫວຽດນາມ ແມ່ນໝາກຜົນຂອງການຊີ້ນໍາ-ນໍາພາ ໂດຍກົງຂອງ ປະທານ ໂຮ່ຈີມິນ ແລະ ພາລະກິດປະຕິວັດ ຫວຽດນາມ ໃນຫຼາຍທົດສະວັດຜ່ານມາ ແມ່ນໄດ້ຢືນຢັນໃຫ້ເຫັນເຖິງການນໍາພາອັນສະຫຼາດສ່ອງໃສ ແລະ ຖືກຕ້ອງຂອງ ພັກກອມມູນິດຫວຽດນາມ ກໍຄື ຄວາມຖືກຕ້ອງ ແລະ ວິໄສທັດທີ່ກວ້າງໄກຂອງ ປະທານ ໂຮ່ຈີມິນ ກ່ຽວກັບການກໍ່ສ້າງພັກ, ການບໍລິຫານລັດ, ຄວາມສາມັກຄີເປັນເອກະພາບພາຍໃນຊາດ ແລະ ສາມັກຄີສາກົນ, ເຊິ່ງໄດ້ເປັນລະບົບແນວຄິດທິດສະດີ ທີ່ສອດຄ່ອງໃຫ້ແກ່ການປະຕິວັດ ຫວຽດນາມ ຈົນມາຮອດປັດຈຸບັນ; ແນວຄິດ, ຄຸນສົມບັດສິນທໍາປະຕິວັດ, ແບບແຜນວິທີເຮັດວຽກ ຂອງ ປະທານ ໂຮ່ຈີມິນ ໄດ້ກາຍເປັນແບບຢ່າງທີ່ໃສແຈ້ງ, ປະເສີດ, ເປັນມໍລະດົກອັນລໍ້າຄ່າ ບໍ່ສະເພາະແຕ່ໃຫ້ແກ່ປະຊາຊົນ ຫວຽດນາມ ແຕ່ຍັງເປັນແວ່ນແຍງທີ່ໃສແຈ້ງໃຫ້ແກ່ປະຊາຊາດ ທີ່ຮັກຫອມສັນຕິພາບ, ເອກະລາດແຫ່ງຊາດ ແລະ ຄວາມກ້າວໜ້າທາງສັງຄົມ.

ໂດຍປະຕິບັດຕາມຄຳສັ່ງສອນ ແລະ ທິດຊີ້ນຳ ຂອງປະທານ ໂຮ່ຈີມິນ ທີ່ວ່າ “ຊ່ວຍເຫຼືອເພື່ອນ ຄືຊ່ວຍເຫຼືອຕົນເອງ”, ພັກ, ລັດ ແລະ ປະຊາຊົນຫວຽດນາມ ໄດ້ໃຫ້ການສະໜັບສະໜູນ, ຊ່ວຍເຫຼືອອັນລໍ້າຄ່າ, ໃຫຍ່ຫຼວງ, ທັນການໃຫ້ແກ່ ປະຊາຊົນລາວ ໃນພາລະກິດຕໍ່ສູ້ປົດປ່ອຍຊາດໃນເມື່ອກ່ອນ ກໍຄື ໃນໄລຍະສ້າງສາພັດທະນາປະເທດຊາດໃນປະຈຸບັນ. ປະທານ ໂຮ່ຈີມິນ ຜູ້ຍິ່ງໃຫຍ່ ໄດ້ຮ່ວມກັບ ປະທານ ໄກສອນ ພົມວິຫານ ແລະ ປະທານ ສຸພານຸວົງ ເປັນຜູ້ລິເລີ່ມ ແລະ ວາງຮາກຖານໃຫ້ແກ່ສາຍພົວພັນພິເສດ ລາວ-ຫວຽດນາມ, ເຊິ່ງໄດ້ກາຍເປັນກ້ອນກໍາລັງມະຫາສາມັກຄີທີ່ບໍ່ເຫືອດແຫ້ງຂອງປະຊາຊົນສອງຊາດ ໃນການເອົາຊະນະກັບຜູ້ຮຸກຮານຕ່າງຊາດ; ໄດ້ກາຍເປັນສາຍພົວພັນທີ່ບໍລິສຸດຜຸດຜ່ອງ ທີ່ຫາຍາກໃນການພົວພັນສາກົນ, ເປັນມໍລະດົກລວມອັນລໍ້າຄ່າຂອງສອງຊາດ, ເປັນກົດເກນແຫ່ງການຄົງຕົວ ແລະ ຂະຫຍາຍຕົວຂອງສອງປະເທດ, ເປັນໜຶ່ງໃນປັດໄຈຕັດສິນໄຊຊະນະຂອງການປະຕິວັດຢູ່ແຕ່ລະປະເທດ.

ເນື່ອງ​ໃນ​ໂອ​ກາດ​ອັນ​ສະ​ຫງ່າ​ລາ​ສີ​ນີ້, ພວກ​ຂ້າ​ພະ​ເຈົ້າ ຂໍ​ສະ​ແດງ​ຄວາມ​ຮູ້​ບຸນ​ຄຸນ​ຢ່າງ​ເລິກ​ເຊິ່ງ ແລະ ​ຂອບ​ໃຈ​ຢ່າງ​ຈິງ​ໃຈ​ມາ​ຍັງ ​ພັກ, ລັດ ແລະ ປະ​ຊາ​ຊົນ ຫວຽດ​ນາມ ອ້າຍ​ນ້ອງ ​ທີ່​ໄດ້​ໃຫ້​ການ​ຊ່ວຍ​ເຫຼືອ​ອັນໃຫຍ່ຫຼວງ​, ລ້ຳ​ຄ່າ, ມີ​ປະ​ສິດ​ທິ​ຜົນ​ ແລະ ທັນ​ການ ບົນ​ຈິດ​ໃຈສະ​ຫາຍ​​ອ້າຍ​ນ້ອງ​ທີ່​ບໍ​ລິ​ສຸດ​ຜຸດ​ຜ່ອງ ແກ່​ພາ​ລະ​ກິດ​ການ​ປະ​ຕິ​ວັດ​ລາວ ຕະຫຼອດ​ມາ ແລະ ອວຍພອນໃຫ້ ປະຊາຊົນຫວຽດນາມອ້າຍນ້ອງ ຈົງສືບຕໍ່ຍາດໄດ້ຜົນສໍາເລັດໃໝ່ໃຫຍ່ຫຼວງກວ່າເກົ່າ ໃນພາລະກິດສ້າງສາປະເທດຊາດ ຫວຽດນາມ ສັງຄົມນິຍົມ, ບັນລຸເປົ້າໝາຍ ປະຊາຊົນຮັ່ງມີ, ປະເທດຊາດມັ່ງຄັ່ງເຂັ້ມແຂງ, ປະຊາທິປະໄຕ, ຍຸຕິທໍາ ແລະ ສີວິໄລ ຕາມຄວາມມຸ່ງຫວັງຂອງ ປະທານ ໂຮ່ຈີມິນ.

ປະທານ ໂຮ່ຈີມິນ ຈະຍືນຍົງຄົງຕົວ ໃນພາລະກິດປະຕິວັດ ແລະ ໃນສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ-ຫວຽດນາມ ຕະຫຼອດໄປ.

ໃນໂອກາດດຽວກັນນີ້, ສະຫາຍ ບຸນເຫຼືອ ພັນດານຸວົງ, ຮັກສາການຫົວໜ້າຄະນະພົວພັນຕ່າງປະເທດສູນກາງພັກປະຊາຊົນ ປະຕິວັດລາວ ກໍໄດ້ສົ່ງໂທລະເລກອວຍພອນເຖິງ ສະຫາຍ ບຸຍແທງເຊີນ, ກໍາມະການສູນກາງພັກ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ເຊັນດຽວກັນ.